**De unu mai**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- De unu mai aș face o-ncercare,

Aș îmbrăca o ie înflorată

Cu versul tău și pe-un căluț de mare

Te-aș duce într-o lume decupată

Din basmele cu feți frumoși, cu zâne

Și cu sirene care fac pe plajă

Nudism cu prinți și tinere cadâne

Când numai soarele va fi de strajă.

De unu mai pe-o insulă pustie

Te-aș îmbrăca cu scoici și cu agate

Și aș pătrunde-adânc în poezie

Pe căi care-au rămas nedescifrate.

- Nicicând n-a fost o vreme mai frumoasă,

O primă zi de mai ca-ntâiul crin

Deschis pe prispa albă de acasă,

Te rog să vii, să zăbovim puțin

Sub nucul ce veghează-n poarta serii

Ca un străjer bătrân înveșmântat

În verdele velur al primăverii...

Spre mare drumu-i lung, aglomerat...

Hai să străbatem culmile pe creste,

S-asculți izvoru-n pietre clipocind

Și-o să te port de mână-ntr-o poveste

Cum n-a mai fost... Vom adormi pe-un grind.

Ioan Grigoraș Liliana Trif